Stephen Collins
Stephen Weaver Collins (* 1. Oktober 1947 in Des Moines, Iowa) is en US-amerikaanschen Schauspeler, Speelbaas un Schriever. He is sünners as Paster Eric Camden in de Feernsehreeg 7th Heaven bekannt.

Leven 
Stephen Collins is in Des Moines as Söhn vun Cyrus un Madeline Collins boren worrn. De eersten söss Maanden na de Geboort hett de Famili in Peru leevt, dorna sünd de Öllern na Hastings-on-Hudson, in’n Bundsstaat New York, ümtogen. Dor is Collins opwassen. He hett an’t renommeerte Liberal-Arts-College Amherst studeert. Dor is he in de Theatergrupp ringahn, woneem he eerste Insichten in de Schauspeleree kregen hett. Sien eerst Stück weer Murder in the Cathedral vun T. S. Eliot. 1969 hett Collins bi’t New York Shakespeare Festival de Rull Valentine in dat Stück Twelfth Night, or What You Will speelt. Korte Tiet later hett he in New York en Verdrag as Schauspeler ünnerschreven.

Anfangs hett Collins an Theaters arbeit un stünn denn an de Siet vun Burt Reynolds in de Reeg Dan August to’n eersten mol vör de Kamera. Sien eerste Speelfilm weer 1976 All the President’s Men, in den he en lütte Rull an de Siet vun Dustin Hoffman un Robert Redford speelt hett. Dorna harr he eenige Gastrullen in Feernsehregen as to’n Bispeel bi The Waltons un lüttere Speelfilmrullen as in Star Trek: The Motion Picture. 1981/82 speel Collins Jake Cutter in Tales of The Gold Monkey, un harr dormit to’n eersten mol en duerhafte Rull in en Feernsehreeg. Dorna harr he Hööftrullen in de Regen Tattingers (1987–1988), Working it Out (1990–1991) un Sisters (1995–1996). Butendem weer he in tallrieke Kino- un Feernsehfilmen to sehn, ü. a. in Jumpin’ Jack Flash oder The First Wives Club. Tosamen hett he in mehr as 60 Produkschonen mitspeelt.

1996 bit 2007 speel he in de Feernsehreeg 7th Heaven den Paster Reverend Eric Camden. Collins hett bi dree Folgen sülvst de Regie föhrt. As Speelbaas arbeit he al siet 1992, as he dat Musical The Old Boy leiden de. Butendem hett Collins bit hüüt twee Romanen schreven. De eerste dorvun, Eye Contact kemm 1994 rut un is en Bestseller worrn. An dissen Spood künn sien tweet Wark Double Exposure (1998) nich rankamen.

Collins is siet 1985 mit Faye Grant verheiraadt un hett en Dochter. Sien Religionstohöörigkeit is episkopaalsch.

Filmografie (Utwahl)

Böker 
1994: Eye Contact (ISBN 978-0340623145)
1998: Double Exposure (ISBN 978-0380732326)

Utteken 
Collins weer für sien Rullen fiefmol för Filmpriesen vörslahn. Wunnen hett he dorvun een, neemlich 1996 den NBR Award in de Kategorie Ensemblepries för den Film The First Wives Club.

Weblenken 

offizielle Homepage

Schauspeler
Speelbaas
Börger von de USA
Mann
Boren 1947